Главен инструктор Петър Драгоев
Петър Драгоев е роден на 19.05.1983 г. в град София. Започва да тренира китайски бойни изкуства, по специално Тайдзицюан (Тай Чи) през 1999 г. в школата „Зелен Дракон”, под ръководството на Красимир Димитров – Китаеца. През 2001 година вече е инструктор в школата, а на следващата година става съосновател и главен инструктор на Център за бойни изкуства „Пътят” - Пловдив. В периода 2002 – 2005 година преподава спортно Ушу (Чанцюан, Даошу, Гуншу) на деца от 6 до 12 годишна възраст. През 2005 година основава свой собствен клуб - Спортен клуб „Черен Дракон” - София, на който до ден днешен е ръководител и главен инструктор.
**2002 г.:** става абсолютен шампион на България по Тай Чи, спечелвайки първите места и в трите дисциплини: Чън стил - форма, Чън стил - форма с късо оръжие (меч) и Чън стил - форма с дълго оръжие (копие), на шампионата в град Стара Загора.
**2004 г.:** печели световна купа по Тай Чи – Чън стил - форма с късо оръжие (меч), на шампионата в град Перуджа, Италия.
**2005 г.:** защитава световната си купа от 2004 година, като към този успех добавя и бронзов медал в дисциплината Чън стил - форма.
През същата година основава спортен клуб „Черен Дракон” – София и от тогава, до днес преподава Тай Чи, стилове Чън и Ян. Този клуб се явява естествен наследник на школата „Зелен Дракон”, основана през 1977г. и ръководена от неговият наставник и Учител Красимир Димитров – Китаеца.
![](https://bg-wushu.com/bg/wp-content/uploads/2019/03/74887106_1291845720997074_8713485648461299712_n.jpg)
**2013 г.:** е избран за председател на комисията по традиционно ушу към Българска федерация по ушу.
**2014 г.:** защитава 1-ва степен към Световната Ян стил Тайчичуан асоциация.
През **юни** същата година е избран за член на Упрателния съвет на Българска федерация по ушу.
**Май 2015 г.:** става европейски шампион по традиционно ушу в дисциплина Тайдзицюан, Чън стил -  форма с късо оръжие (сабя) на шампионата на стария континент в Стара Загора, България. На същото състезание печели бронзов медал в дисциплина Тайдзицюан, Чън стил - форма.
През **май** същата година успешно полага изпит за 3-ти ДУАН към Европейската федерация по ушу.
**Юни 2015 г.:** защитава 2-ра степен към Световната Ян стил Тайчичуан асоциация.
**Август 2015 г.:** е избран за вицепрезидент на Българска федерация по ушу.
**Ноември 2015 г.:** представлява България на 13-я конгрес на Световната федерация по Ушу, както и на 31-та среща на Управителния съвет на Световната федерация по Ушу в град Джакарта, Индонезия, където успешно защитава кандидатурата на България за домакин на 6-то Световно първенство по Ушу за юноши, което е насрочено за септември 2016г. Град Бургас е избран за домакин, сред конкуренцията на Москва, Варшава и Шарм ел шейх.
![](https://bg-wushu.com/bg/wp-content/uploads/2019/03/75513319_2364505293802417_5277485041130143744_n.jpg)
**Септември 2016 г.:** представлява България на 33-та среща на Управителния съвет на Световната федерация по Ушу в град Бургас, България, където успешно защитава кандидатурата на България за домакин на 3-то Световно първенство по Тайдзицюан, което е насрочено за есента на 2018 година.
**Октомври 2016 г.:** печели два бронзови медала от 2-то Световно първенство по Тай Чи във Варшава, Полша. Ценните отличия са спечелени в дисциплините Чън стил – форма и Чън стил - форма с късо оръжие (меч).
**Юни 2018 г.:** се дипломира с професия „Треньор по Ушу“ от Частен професионален колеж по спорт и здраве – Дупница, България
**Септември 2018 г.:** става световен шампион по Тай Чи на 3-то Световно първенство по Тай Чи, което се провежда в Бургас, България. На същия шампионат печели сребърен и бронзов медал. Ценните отличия са спечелени в дисциплините Ян стил - форма, Чън стил – форма, Чън стил – форма с късо оръжие (меч). 
**2019 г. е най-успешната година в спортната му кариера!** Той участва на:
Републиканско първенство по Кунг Фу и Уин Чун – Пловдив – четири златни медала;
5-то Европейско първенство по Кунг Фу – Москва, Русия – сребърен и бронзов медал;
8-мо Световно първенство по Кунг Фу – Ъмейшан, Китай – бронзов медал;
1-ви Международен турнир по Ян стил Тай Чи – Селвино, Италия – бронзов медал;
2-ро Средиземноморско първенство по Ушу – Марсилия, Франция – един сребърен и два бронзови медала.
**Печели общо 11 медала от 13 участия! 4 златни, 2 сребърни и 5 бронзови медала. Сред тях се открояват вицеевропейска титла и бронзово отличие от Световно първенство, в което участват над 5 000 състезатели!**
**Септември 2019 г.:** става специализант в следдипломна квалификация по Ушу в Национална спортна академия „Васил Левски“. Завършването на специализацията ще е с диплома „Треньор по Ушу“.
През **ноември** същата година е избран за член на комисията по Традиционно Ушу към Световната федерация по Ушу – за първи път в историята на Ушу българин получава такава висока позиция в Световната федерация по Ушу!
**Януари 2020 г.:** е избран за втори мандат като вицепрезидент на Българска федерация по Ушу.